গঙ্গা দেবী (মধুবনী চিত্রশিল্পী)
গঙ্গা দেবী (১৯২৮-১৯৯১) একজন ভারতীয় চিত্রশিল্পী ছিলেন, যাঁকে অনেকে মধুবনী চিত্রকলার ঐতিহ্যের অন্যতম শীর্ষস্থানীয় শিল্পী রূপে বিবেচনা ও সম্মান করেন। তিনি ভারতের বাইরেও মধুবনী চিত্রকলাকে জনপ্রিয় করে তোলার কৃতিত্বের অধিকারী।ভারত সরকার তাঁকে জাতীয় গুরু কারিগর পুরস্কার প্রদান করে এবং ১৯৮৪ সালে চতুর্থ সর্বোচ্চ অসামরিক পুরস্কার পদ্মশ্রী দ্বারা ভূষিত করে। ১৯৮০-এর দশকে, গঙ্গা দেবী দিল্লির ক্রাফটস মিউজিয়ামে বিখ্যাত মুরাল 'কোহবর ঘর' বা বাসরঘরের চিত্র এঁকেছিলেন। দিল্লির একটি হাসপাতালে যখন গঙ্গা দেবীর কেমোথেরাপি চলছিল, সেই সময়ে প্রায় তিন থেকে চার মাস ধরে ম্যুরালটি আঁকা হয়েছিল। দুর্ভাগ্যক্রমে, মুরালটি ২০১৫ সালের শুরুতে যাদুঘরে একটি সংস্কার পরিকল্পনার অংশ হিসাবে ভেঙে ফেলা হয়েছিল।1